Raadslede by NMMU opgelei | News24
Raadslede by NMMU opgelei
Helen Sauls-August (links), hoof van menslike nedersetting in die Oos-Kaap, saam met prof. Sijekula Mbanga, hoof van onderrig in menslike nedersetting by die NMMU. Foto: deon ferreira Multimedia · User Galleries · News in Pictures
SOWAT 180 Oos-Kaapse raadslede en gemeenskapsleiers sal hulle opnuut met vaardighede toerus om die Oos-Kaap se menslike nedersettingsake te hanteer.Helen Sauls-August, hoof van dié departement in die Oos-Kaap, het Sondag korttermyn-leerprogramme in menslike nedersetting by die Nelson Mandela Metropolitaanse Universiteit (NMMU) bekend gestel.Die eerste klomp raadslid-studente het Maandag hier hul eerste les in volhoubare nedersettingsbestuur, boubestuur, grondbeleid, wetgewing en projekbestuur vir openbare amptenare bygewoon.Sauls-August meen dié loodsprogram is die antwoord op talle probleme met die bestuur van onder meer behuisingsprogramme in die Oos-Kaap.“Die idee is om leiers binne dié portefeulje ’n dieper kennis omtrent hul jurisdiksie te bied. Deur leiers goed toe te rus, rus mens die gemeenskap waarin hulle werksaam is, ook goed toe,” het sy gesê.Dié leerprogram is ’n ingeperkte weergawe van die NMMU se BA-graadkursus in menslike nedersetting wat verlede jaar ingelyf is.Sauls-August hoop om dié graadkursus ook by ander universiteite in die provinsie in te stel.“Die Fort Hare-Universiteit begin reeds volgende jaar hiermee. Die idee is om kundiges in dié rigting op te lei. “Die departement van menslike nedersetting is ’n noodsaaklikheid in enige regering en dis tyd dat ons wegspring met programme wat ons ’n voorsprong bó ander sal gee,” het sy gesê.